दीनदयाल शोध संस्थान का यह भवन जिस व्यक्तित्व से जुड़ा हुआ है उस दीनदयाल उपाध्याय ने यह देश स्वराज्य की सही दिशा में चले इसके लिए एकात्म मानवदर्शन द्वारा मार्गदर्शन किया है। उस दिशा में चलने की प्रेरणा दीनदयाल शोध संस्थान के इस भवन में आकर प्राप्त होती है। अतः यह निर्जीव वस्तुओं से बना स्मारक नहीं है, यहां पर जीता जागता कुछ अस्तित्व है जो सामान्य व्यक्ति को भी भारतीय ऋषि परम्परा केसिद्धान्तों पर चलने को प्रेरित करता है। उन्होंने कहा कि कभी-कभी लोगों को लगता है सिद्धान्त कागजों, पुस्तकों, ग्रंथों में ठीक हैं व्यवहार में लाने की बात नहीं। लेकिन दीनदयाल जी ने जो दर्शन दिया नाना जी देशमुख उसे व्यवहार में लाए। दीनदयाल जी ने अपनी ख्याति के लिए एकात्ममानव दर्शन नहीं बनाया, उस दर्शन की भावना को समझ कर उस दिशा में कौन चलेगा यह सोचकर बनाया। नानाजी देशमुख का योगदान इस दिशा में महत्वपूर्ण है कि सिद्धान्तों का क्रियान्वयन होना चाहिए जिसे उन्होंने दीनदयाल शोध संस्थान के माध्यम से चित्रकूट, गोंडा में व्यवहार में लाकर दिखाया। यह जमीन पर उतारा जा सकता है व व्यवहार में भी लाया जा सकता है। इसी में देश का उत्थान है। दीनदयाल शोध संस्थान इस दिशा में कार्य करने वाले नानाजी देशमुख जैसे कर्मयोगियों को आपस में जोड़ रहा है।